
Koliko treba trajati posjeta bratu muslimanu?


* 
* 
* 
* 
* 
* 
* 

 
Koliko treba trajati posjeta bratu muslimanu?

Šerijat nije precizirao vrijeme trajanja posjete. To se vraća na običajno pravo i potrebu. Posjeta ne smije trajati toliko dugo da uznemiri domaćina. Svevišnji Allah u suri Ahzab blago je ukorio neke ashabe koji su ostali dugo kod Poslanika, ﷺ, razgovarajući jedni s drugima. Musliman u svim stvarima mora biti umjeren i ne uznemiravati druge muslimane svojim dugim bezrazložnim posjetama. Nema sumnje da kratke posjete bivaju draže domaćinu i u njima ima manje bespotrebnog govora, za razliku od dugih sijeljenja u kojima nakon lijepog govora, često, slijedi ***[ogovaranje](https://pitajucene.com/search/ogovara/questions/ "Pretraži pitanja o ogovaranju")***, prenošenje tuđih riječi, kleveta itd.


Dok smo bili studenti, jednom prilikom bili smo u posjeti jednom imamu pa mu je neki šejh došao u posjetu. Bili smo iznenađeni kada je šejh nakon nepunih deset minuta ustao i tražio dopuštenje za izlazak iz kuće, smatrajući da je oduljio s posjetom. Ovako postupaju oni koji paze na svoje vrijeme i nastoje ga iskoristiti na najbolji mogući način. Ne kažemo da se trebaju prakticirati ovako skromne posjete, ali, isto tako, znamo da mnogi pretjeruju i bez ikakvog osjećaja sjede u gostima po 4-5 ili više sati smatrajući da čine dobro djelo. Ponekad, pored dugih isjedavanja, u goste se dolazi u nevrijeme, bez prethodne najave i sl. Budući da šerijatom nije regulirano vrijeme trajanja posjete, smatram, osim ako prilike drukčije ne nalažu, da bi bilo najbolje dolaziti u posjetu između akšama i jacije. To je period prikladan za posjetu i ne predstavlja poteškoću ni gostu ni domaćinu, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


